આ મેલી રમતના આરંભથી વાત કરીએ તો આ દેશમાં અંગ્રેજોએ ભાગલા પાડો અને રાજ કરોની નીતિ સૌથી પહેલાં અપનાવી હતી. બ્રિટીશ ઈતિહાસકારો દ્વારા ‘વૈદિક ધર્મ’નો ઉલ્લેખ ‘હિન્દુ ધર્મ’ તરીકે કરવાનું શરૂ થયું ત્યારથી જ ભારતીય ભોળી પ્રજાઓના ભાગલા પડવાનું શરૂ થઈ ગયું હતું. એના કારણે જ તેઓ આટલાં વર્ષો સુધી રાજ કરી શકયા. ક્રૂર અંગ્રેજોની એ નીતિ કોંગ્રેસે પણ અપનાવી છે. રાજકીય ક્ષેત્રે જન્મથી જ કોંગ્રેસ સમાજને તોડીને રાજ કરવાનો ખેલ ખેલી રહી છે. દેશની જનતાને જાતિ-જ્ઞાતિમાં વહેંચી, ધર્મના વાડામાં કેદ કરીને, તેમને ક્ષણિક અને ક્ષુલ્લક લાભના લોલીપોપ આપીને કોંગ્રેસે આ ખેલ આઝાદી કાળથી જ ખેલ્યો છે. શાસન મળ્યા બાદ પણ આ રમત કોંગ્રેસે ચાલુ જ રાખી હતી. એ પછી શીખો હિન્દુ નથી તેવા ખેલ શરૂ થયા. મિ. ટ્રમ્પ અને બીજા એક પાદરી દ્વારા શીખ ધર્મોનો અભ્યાસ કરવામાં આવ્યો. તેમાં તેમને કંઈ ગતાગમ ના પડી એટલે શીખ નિષ્ણાતોની સલાહ લેવામાં આવી. બદ્નસીબે એ કહેવાતા નિષ્ણાતોને પણ એ ગ્રંથોના અર્થઘટન ખબર નહોતી. આથી ધર્મપરિવર્તનકારીઓને ફાવતું જડી ગયું. તેમણે એ શીખસંપ્રદાયના ધર્મગંથોનું એવું અર્થઘટન કર્યું કે લોકોને ભરમાવી દીધા. કહ્યું કે, ‘શીખ તો શીખ છે, એ હિન્દુ નથી.’ તેથી શીખોએ લઘુમતી ધર્મ તરીકેની માન્યતાની માંગણી કરી. આ રીતે શીખોને હિન્દુઓથી અલગ કરવામાં આવ્યા. એ પછી આ દેશમાં આ પ્રકારની કૂટનીતિઓ ચાલતી જ રહી. દ્રવિડોને ભરમાવવામાં આવ્યા કે તમે લોકો હિન્દુ નથી, માત્ર દ્રવિડ છો, ભોળા આદિવાસીઓને ભડકાવવામાં આવ્યા કે તમે હિન્દુ નથી, તમે પ્રકૃતિપૂજક છો. એ પછી બૌદ્ધો અને પછી જૈનોનો વારો આવ્યો. જૈન ધર્મ અને બૌદ્ધ ધર્મના લોકો વેદોમાં માનતા ના હોવાથી બિનવૈદિક ધર્મો છે તેમ કહીને તેમને હિન્દુઓથી જુદા પાડી લઘુમતીનો દરજ્જો આપવાનો પેંતરો થયો. દલિતોમાં પણ મહાદલિતની પરંપરા ઘુસાડવા પેંતરા થયા. એક પછી એક અનેક ધર્મ, સંપ્રદાયના લોકોને આ રીતે તોડવામાં આવ્યા.